走筆成一篇答徐君先輩見寄
作者：强至
朝代：宋

paragraphs: 定交初何年，昔齒會稽學。
君壯我尚少，道復先我覺。
子時于衆人，百鳥一鸑鷟。
學官程諸生，題品或義卓。
衆方縮手顧，君筆已一捉。
落紙千餘言，渾如玉出璞。
辭場或鼓行，無敢犯鋒矟。
有時談遺經，聖賢在口角。
憤疾異說妄，摘抉三傳駮。
語氣清不休，旱天冽雷雹。
南北俄乖張，同時去師幄。
未幾會京國，君羽正濯濯。
以文試有司，好古拙雕琢。
一失太常第，聞子繼屯剝。
翠鎩累在毛，龜剔釁由殻。
古人亦憂患，千載名愈卓。
予雖綴小官，夙志負山嶽。
簿領但戕性，祿粟不周啄。
再命作陋邑，舉動尤齷齪。
旋巢子何所，距我幸非邈。
寄詩冬爲期，當遂笑一握。
待將得喪理，同付尊酒濁。